Brandbestryder in stasie oorval, beroofArgieffoto ter illustrasie. (Foto: Phillip Bruwer) Die Wes-Kaapse polisie ondersoek ’n saak van sakeroof nadat ŉ rower Dinsdag in die vroeë oggendure by ŉ brandweerstasie in Kaapstad ingebreek en ŉ brandbestryder beroof het. JP Smith, die Stad Kaapstad se burgemeesterskomiteelid vir veiligheid, het gesê ŉ man het omstreeks 01:30 toegang tot die Belhar-brandweerstasie deur ŉ badkamervenster op die tweede verdieping verkry waarna hy ŉ brandbestryder gekonfronteer het. Kapt. FC van Wyk, woordvoerder van die polisie, het aan Maroela Media gesê die verdagte het die brandbestryder met ’n mes gedreig en toe van ŉ selfoon en halsnoer beroof. Die slagoffer is met skoenveters vasgebind. Volgens Smith het die verdagte daarna probeer om toegang tot ŉ ander brandbestryder se kamer te verkry, maar dié deur is egter deur ander brandbestryders toegehou waarna die verdagte uit ŉ venster op die tweede verdieping gespring het. Die brandbestryders het die man agterna gesit waarna hy oor ŉ muur gespring en laat spaander het. “Die [rower] was gelukkig om te kon ontsnap sonder om in hegtenis geneem te word. Hy het gevlug deur van ŉ tweede verdieping te spring en op die grond te val, net toe die brandbestryders hom wou aankeer en in hegtenis neem,” het Smith gesê. Niemand is in die voorval beseer nie.